Ane Halsboe-Jørgensen (S), 2013-06-12:
Tak for det.
Den dagpengereform, som den tidligere regering og Dansk Folkeparti enedes om tilbage i 2010, har haft alvorlige konsekvenser for helt almindelige mennesker, der er ramt af arbejdsløshed.
Det skyldes dels de svækkede konjunkturer, dels den brutale indfasning af reformen.
Regeringen har fulgt udviklingen på dagpengeområdet nøje og fra dag et forsøgt at afbøde konsekvenserne ved en midlertidig forlængelse af dagpengeperioden, styrket hjælp til de arbejdsløse, målretning af job til langtidsledige og en uddannelsesordning.
Det er initiativer, der har haft en effekt, men som desværre – kan vi se i dag – har vist sig ikke at være helt tilstrækkelige.
Derfor har regeringen indgået en aftale med Enhedslisten, som er en god og stærk aftale, om en midlertidig arbejdsmarkedsydelse, og et delelement i aftalen er så den forlængelse af uddannelsesordningen og den særlige uddannelsesydelse, som vi i dag behandler her.
Med den her løsning sikrer vi tryghed, og det er vigtigt, vi sikrer tryghed til den arbejdsløse og de mange familier, der landet over er berørt af dagpengereformen, og som i dag står i en meget vanskelig situation.
Til efteråret præsenteres et særskilt lovforslag vedrørende arbejdsmarkedsydelsen, mens det lovforslag, vi her behandler, alene omhandler uddannelsesordningen.
Helt konkret betyder det, vi skal vedtage i dag, at vi forlænger uddannelsesordningen med ½ år.
Forlængelsen omfatter de mennesker, der har ret til at være på ordningen i første halvår af 2013 samt de forsikrede arbejdsløse, der opbruger dagpengeretten i andet halvår af 2013.
Med lovforslaget får mennesker på uddannelsesordningen også ret til at supplere deres uddannelsesforløb med aktivering i løntilskud eller virksomhedspraktik.
Der er dem af mine kolleger her i salen og også uden for Christiansborg, som mener, at vi skulle sidde på hænderne – at Socialdemokraterne skulle se passivt til, mens disse tusinder af mennesker mister dagpengeretten i en krisetid.
Til det er der kun at sige, at så kender man ikke Socialdemokraterne godt nok.
Vi hverken kan eller vil se til, når almindelige lønmodtagere ramt af arbejdsløshed har brug for en håndsrækning.
Derfor tager vi ansvar, og vi spænder et sikkerhedsnet ud under de berørte, som sikrer forsørgelse, og som sikrer dem hjælp til at komme tilbage i arbejde.
Der er også dem, der peger på, at afgangen fra dagpenge til arbejde måske kunne have været noget højere, hvis vi ingenting havde gjort.
Til det er der at sige, at Socialdemokraterne ikke ønsker at spille hasard med almindelige menneskers levebrød ud fra nogle teoretiske forestillinger om afgangsfrekvenser og slet ikke, når der er tale om 30.000 mennesker, som alene i år skønnes at miste dagpengeretten.
Endelig er der dem, som mener, at vi skulle lade falde, hvad ikke kan stå, og fokusere på at skabe arbejdspladser.
Men regeringen har med Socialdemokraterne i spidsen fra første færd arbejdet målrettet på at styrke jobskabelsen.
Det er bl.a. derfor, vi har lavet en vækstaftale, og at vi gennemfører offentlige investeringer for et større milliardbeløb – faktisk det største i hele min levetid.
Men det er mig ubegribeligt, hvorfor der skulle være en modsætning mellem at styrke jobskabelsen og samtidig sikre tusinder af familier et forsørgelsesgrundlag.
Vi har taget ansvar i en vanskelig situation, vi har præsenteret en langsigtet løsning, og det er der al mulig grund til glæde sig over, hvorfor Socialdemokraterne også helhjertet kan støtte forslaget.